Man sterf ná seekoei-aanvalArgieffoto. ŉ 34-jarige man is Sondag dood nadat ŉ seekoei hom by ŉ dam in Limpopo aangeval het terwyl hy visgevang het. “Dashi Makhuvele (34) was Vrydagmiddag by die Makuleke-dam toe hy aangeval is,” het Macks Lesufi, provinsiale woordvoerder van die departement van gesondheid, Dinsdag gesê. “Hy is ernstig beseer, maar kon vertel wat gebeur het. Hy het egter Sondag aan sy beserings beswyk.” Makhuvele het tydens ŉ onderhoud aan die Daily Sun gesê die seekoei het hom tydens die aanval aan sy heup en lies gebyt. “Ek het geweet my lewe is in gevaar, en ek het soos ŉ kryger met die dier baklei,” het hy aan die koerant gesê. “Ek het die dier herhaaldelik op sy oë met my vuiste geslaan totdat dit my laat gaan het.” Makhuvele kon daarin slaag om op droë grond te kom, waar ŉ vriend hom gesien en ŉ ambulans ontbied het.